Petrolul a obținut ceea ce și-a dorit, adică menținerea în SuperLigă pentru viitorul sezon, dar norii negri se adună tot mai mulți asupra arenei Ilie Oană din Ploiești.
Jucătorii sunt complet dezorientați asupra viitorului lor, toți având cel puțin două salarii restante și, evident, în aceste condiții, prima tentație fiind aceea de a părăsi clubul.
Investitorii turci anunțați în iarnă că au venit să preia clubul au dispărut fără urmă. Președintele clubului prahovean, Claudiu Tudor, recunoaște că nu știe cum și dacă va reuși să scoată clubul din această situație delicată.
Petrolul a trăit acest sezon din drepturile TV, din ce s-a putut agonisi din marketing, din vânzarea biletelor și din contribuțiile modeste ale unor mici sponsori din județ. Autoritățile, în frunte cu primarul Andrei Volosevici, nu au ajutat clubul în nicio formă.
Într-un dialog cu un suporter iritat de situația de la club, Claudiu Tudor a dezvăluit că pentru a asigura o stare de spirit pozitivă jucătorilor nu a ezitat să meargă și să își amaneteze automobilul personal, un Audi 8.
“Câte salarii am luat eu în ultimele 7 luni tot atâtea să iei și tu… Vino și ajută echipa asta, muncește fără bani, bagă-ți banii aici. Eu mi-am amanetat mașina ca să dau primă la meciul cu Oțelul, vino la băieți când își cer salariul, că nu este nimeni la poartă să preia echipa asta. Nu interesează pe nimeni să bage milioane la fotbal în Prahova…pe nimeni…. Te rog mâine la orice oră vrei vino că te angajez la club în orice poziție vrei, să muncești, să vezi ce ușor se ține o echipă în Liga 1”